Mis puutub ühise välis- ja julgeolekupoliitikaga seotud sätte alusel vastu võetud aktidesse, siis Euroopa Kohtu ülesanne on jälgida eelkõige ELTL artikli 275 teise lõigu lause esimese osa ja ELL artikli 40 alusel, et selle poliitika elluviimine ei mõjuta ELi toimimise lepingust tulenevate liidu pädevuste teostamiseks aluslepingutes ette nähtud menetluste ja institutsioonide vastavate volituste kohaldamist. Liidu õigusakti sobiva õigusliku aluse valik on põhiseadusliku tähtsusega, vale õiguslik alus võib tuua kaasa sõlmimise otsuse enda kehtetuse, eelkõige juhul, kui õige õiguslik alus näeb ette teistsuguse menetluse õigusakti andmiseks kui see, mida tegelikult järgiti.

Liidu õigusakti, sealhulgas rahvusvahelise lepingu sõlmimiseks vastu võetud õigusakti õigusliku aluse valik peab põhinema objektiivsetel asjaoludel, mis on kohtulikult kontrollitavad ja mille hulka kuuluvad eelkõige selle õigusakti eesmärk ja sisu. Kui liidu õigusakti kontrollimise käigus selgub, et sellega taotletakse kahte eesmärki või et sellega reguleeritakse kahte valdkonda ning üks neist eesmärkidest või valdkondadest on määratletav peamisena, samas kui teine on vaid kõrvalise tähtsusega, peab õigusaktil olema üksainus õiguslik alus, see tähendab peamisest või olulisemast eesmärgist või valdkonnast tulenev õiguslik alus. Seevastu erandlikult juhul, kui meetmel on korraga mitu omavahel lahutamatult seotud eesmärki või osa, millest ükski ei ole teiste suhtes kõrvalise tähtsusega, mistõttu kuuluvad kohaldamisele aluslepingute erinevad sätted, peab meetme õiguslikuks aluseks erandina võtma vastavad erinevad õiguslikud alused.

Mis puutub Euroopa Liidu ja Tansaania Ühendvabariigi vahelisse lepingusse, mis käsitleb Euroopa Liidu juhitavate merevägede poolt (EUNAVFOR) piraatlusjuhtumi toimepanemises kahtlustatavate isikute ja kinnipeetud seonduvate vahendite üleandmise tingimusi, siis see on sõlmitud ÜVJP valdkonda kuuluva ühismeetme 2008/851, mis käsitleb Euroopa Liidu sõjalist operatsiooni Somaalias, artiklit 12 kohaldades, et aidata kaasa piraatlusjuhtumite ja relvastatud röövimiste tõkestamisele, ennetamisele ja ohjamisele Somaalia ranniku lähedal, selleks et võimaldada saata Euroopa Liidu ja Somaalia sõjalise operatsiooni (operatsioon Atalanta) käigus EUNAVFORi poolt kinnipeetud ja vahistatud isikud ning arestitud vara kolmandasse riiki, kes soovib teostada oma jurisdiktsiooni nende isikute ja vara suhtes. See leping on tihedalt seotud operatsiooniga Atalanta, nii et selle operatsiooni puudumisel selle lepingu ese puuduks. Kuna ELi ja Tansaania Ühendvabariigi vaheline leping on olemas ainult EUNAVFORi tegevust täiendavalt, kaotaks see leping oma eseme päeval, mil need relvajõud oma tegevuse lõpetavad. Nende merejõudude tegevust ei saa seoses sellega samastada liikmesriikide kohtu- või politseiasutuste tegevusega, kuna nimetatud tegevus toimub eranditult sellise erioperatsiooni käigus, mis kuulub ÜVJP valdkonda, mille täitmisega see on lahutamatult seotud. Kuna see leping on seotud valdavalt ÜVJP, mitte õigusalase koostööga kriminaalasjades või politseikoostööga, võib liidu otsus nimetatud lepingu allkirjastamise ja sõlmimise kohta põhjendatult põhineda ainult ELL artiklil 37. Seega on see õigesti vastu võetud vastavalt ELTL artikli 218 lõike 6 teise lõigu lause esimeses osas ette nähtud menetlusele.

(vt punktid 43, 44, 48, 51, 53, 55)